[pic] | KOMISIA EURÓPSKYCH SPOLOČENSTIEV | Brusel, 5.10.2006 KOM(2006) 570 v konečnom znení 2006/0183 (COD) Návrh na SMERNICA EURÓPSKEHO PARLAMENTU A RADY, o dodatočnej montáži zrkadiel na ťažké nákladné vozidlá registrované v Spoločenstve {SEK(2006) 1238} {SEK(2006) 1239} (predložený Komisiou) DÔVODOVÁ SPRÁVA 1 Kontext návrhu Dôvody a ciele návrhu Cieľom návrhu je zlepšiť bezpečnosť účastníkov cestnej premávky, najmä zraniteľných účastníkov cestnej premávky, napríklad chodcov, cyklistov a motocyklistov. Táto skupina nesie veľké riziko, že sa stane účastníkom nehody s ťažkými nákladnými vozidlami, ktoré majú na strane pasažiera bočnú zónu mŕtveho uhla. Právne predpisy, v súlade s ktorými je od roku 2006/2007 vylepšená sústava zrkadiel povinná pre nové ťažké nákladné vozidlá, sú už zavedené. Súčasné nákladné vozidlá zostanú však ďalej v prevádzke bez akéhokoľvek zlepšenia nepriameho výhľadu. Komisia navrhuje rozšíriť požiadavky na bočný nepriamy výhľad, ktoré sa v súčasnosti vzťahujú len na nové vozidlá, aj na existujúci park ťažkých nákladných vozidiel. Všeobecný kontext Mnohé nehody zapríčinia vodiči väčších vozidiel, ktorí nezaregistrujú, že iní účastníci cestnej premávky sú veľmi blízko alebo vedľa ich vozidla. Tieto nehody často súvisia so zmenou smeru na priechodoch, križovatkách alebo objazdoch, keď vodič nezbadá iných účastníkov cestnej premávky v zónach mŕtveho uhla, ktoré existujú v oblasti bezprostredne okolo jeho vozidla. Odhaduje sa, že v Európe zahynie za takýchto okolností približne 400 osôb ročne. Európsky parlament a Rada preto prijali smernicu č. 2003/97/ES o aproximácii právnych predpisov členských štátov, ktoré sa vzťahujú na typové schválenie zariadení pre nepriamy výhľad a vozidiel vybavených takými zariadeniami, o zmene a doplnení smernice 70/156/EHS a o zrušení smernice 71/127/EHS. Podľa tejto smernice môžu orgány členských štátov schváliť v roku 2006 nové typy vozidiel a v roku 2007 nové vozidlá, len ak sú vybavené sadou zrkadiel a inými systémami nepriameho výhľadu, ktoré spĺňajú určité požiadavky na obmedzenie mŕtveho uhla. Pre niekoľko členských štátov nebola povinnosť vzťahujúca sa len na nové vozidlá a nové typy vozidiel, ktorá nezahŕňala existujúce vozidlá, dostatočne široká. Holandsko, Belgicko a Dánsko – zaviedli preto vnútroštátne systémy (právne predpisy alebo daňové úľavy, respektíve iné finančné stimuly) na dodatočnú montáž zariadení na určité kategórie vozidiel, ktoré predstavujú v tejto súvislosti osobitné nebezpečenstvo, t. j. ťažké nákladné vozidlá. Tieto členské štáty navyše vyzvali Komisiu, aby iniciovala príslušné právne predpisy na úrovni EÚ. Privítali to aj mnohé ďalšie členské štáty. Súčasné ustanovenia týkajúce sa návrhu Európske právne predpisy o typovom schvaľovaní systémov nepriameho výhľadu siahajú do roku 1971. Prvá smernica č. 71/127/EHS bola postupne zmenená a doplnená viacerými smernicami, ktoré pridávali viac a dokonalejších zrkadiel a rozširovali rozsah jej pôsobnosti na ďalšie kategórie vozidiel. V tejto smernici sa stanovili požiadavky, ako sa majú spätné zrkadlá montovať na vozidlá, a požiadavky na ich konštrukciu. Vnútroštátne požiadavky však zostali touto smernicou nedotknuté. Až v roku 2003 sa novou smernicou č. 2003/97/ES, ktorou sa zrušila smernica č. 71/127/EHS, stanovila záväznosť sady zrkadiel alebo iných systémov určených výhradne na nepriamy výhľad. Smernica 2003/97/ES bola zmenená a doplnená smernicou Komisie č. 2005/27/ES s cieľom rozšíriť všeobecnú požiadavku na montáž zrkadiel triedy IV a triedy V na vozidlá s hmotnosťou 3,5 ton namiesto predchádzajúcich 7,5 ton. Súlad s inými politikami a cieľmi Únie Vo svojej bielej knihe s názvom „Európska dopravná politika do roku 2010: čas rozhodnutia“ Európska komisia stanovila cieľ znížiť do roku 2010 počet smrteľných úrazov na cestách na polovicu. V svojom treťom akčnom programe bezpečnosti cestnej premávky sa Komisia zaviazala preskúmať otázku dodatočnej montáže zariadení na nepriamy výhľad na ťažké vozidlá, ktoré sú už v prevádzke, s cieľom obmedziť ich zóny mŕtveho uhla. V decembri 2005 skupina na vysokej úrovni CARS 21 prijala 10-ročný realizačný plán pre konkurencieschopný automobilový priemysel EÚ. Pokiaľ ide o bezpečnosť cestnej premávky, skupina odporučila integrovaný prístup zahŕňajúci automobilové technológie, infraštruktúru a účastníkov cestnej premávky. Tento integrovaný prístup zahŕňal povinné zavedenie nových bezpečnostných prvkov, okrem iného obmedzenie zón mŕtveho uhla ťažkých nákladných vozidiel. 2 Konzultácie so zúčastnenými stranami a hodnotenie vplyvu Konzultácie so zúčastnenými stranami Metódy konzultácie, hlavné oslovené sektory a všeobecný profil respondentov Konzultácie so zúčastnenými stranami vykonal v roku 2004 v rámci štúdie porovnania nákladov a výhod dodávateľ tejto štúdie. Ich pripomienky boli zohľadnené v správe o štúdii. Verejné konzultácie so zúčastnenými stranami sa začali v roku 2006 cez internet. Väčšina respondentov týchto konzultácií už bola kontaktovaná počas prípravy štúdie. - 10 z týchto odpovedí pochádza od výrobcov vybavenia vozidiel zrkadlami alebo inými zariadeniami na zlepšenie nepriameho výhľadu, - 8 od organizácií bezpečnosti cestnej premávky vrátane jedného člena Európskeho parlamentu, - 6 od národných a medzinárodných združení podnikov nákladnej dopravy (DK, NL, BE, ES, UK, IRU), - 7 od národných alebo regionálnych vlád (CY, DE, EL, NL, FI, NO, nemecká spolková krajina Bádensko-Württembersko), - 2 od výrobcov a združení výrobcov (ACEA a výrobca, ktorý upravuje nákladné automobily Volvo) - 3 od združení používateľov (FEMA/motocykle, FIVA/historické vozidlá; ECF/cyklisti) Zhrnutie získaných odpovedí a ich zohľadnenie Odpovede vo všeobecnosti potvrdili výhody dodatočnej montáže zariadení pre zväčšenie nepriameho výhľadu. Odlišovali sa, pokiaľ ide o prístup a rozsah tejto iniciatívy. Niektoré zúčastnené strany by uprednostnili dobrovoľnú dodatočnú montáž, užší výhľad alebo väčšiu škálu možností na dosiahnutie tohto výhľadu. Iné chceli uplatniť všetky požiadavky smernice, ktoré sa vzťahujú na nové vozidlá, na väčší počet typov vozidiel alebo na staršie vozidlá. Komisia starostlivo zvážila všetky tieto pripomienky. Čisto dobrovoľná iniciatíva nezaručuje očakávané výsledky. Komisia si okrem toho predstavuje jednoduché a priame riešenie, ktoré minimalizuje náklady a maximalizuje výhody. Riešenia navrhované mnohými pripomienkujúcimi by zrejme boli prospešné pre ich zainteresované strany, ale na škodu celkovej účinnosti návrhu. Na záver to najdôležitejšie – Komisii neuniklo, že pripomienky zraniteľných účastníkov cieľovej skupiny tohto opatrenia boli v zdrvujúcej väčšine pozitívne. Ďalšie podrobnosti výsledkov konzultácií so zainteresovanými stranami možno nájsť v hodnotení vplyvu, ktoré je pripojené k tomuto návrhu. Verejné konzultácie prostredníctvom internetu prebiehali v období od 12. 4. 2006 do 24. 5. 2006. Komisia dostala 36 odpovedí. Výsledky sú k dispozícii na http://ec.europa.eu/transport/road/roadsafety/index_en.htm. Zhromažďovanie a využívanie expertízy Príslušné vedecké/odborné oblasti Prieskum trhu, analýza nákladov a výhod Použitá metodika Zmluva o vypracovaní štúdie Hlavné organizácie/hlavní odborníci, s ktorými prebehli konzultácie Národné vlády, výrobcovia zrkadiel, výrobcovia vozidiel, inštitúty bezpečnosti cestnej premávky Zhrnutie prijatých a využitých odporúčaní Konzultácie so zúčastnenými stranami neupozornili na potenciálne závažné riziká návrhu s nezvratnými následkami. Dopravcovia navrhli sprievodné kampane na zvýšenie informovanosti vodičov, ako aj zraniteľných účastníkov cestnej premávky. Toto odporúčanie bolo zahrnuté do smernice. Konštatovalo sa ďalej, že vozidlové parky niektorých členských štátov majú vyšší priemerný vek ako vozidlové parky iných štátov. Členské štáty môžu preto rozšíriť rozsah pôsobnosti tejto smernice na vozidlá staršie ako 10 rokov. Prostriedky na sprístupnenie odborného odporúčania verejnosti Štúdia nákladov a výhod bola uverejnená na portáli EUROPA a je k dispozícii na stiahnutie na adrese: http://ec.europa.eu/transport/road/publications/projectfiles/mirrors_en.htm - Hodnotenie vplyvu Variant „nerobiť nič“ znamená zmeškať časovo obmedzenú príležitosť zachrániť životy jednoduchým a nie príliš nákladným opatrením. Program dodatočnej montáže má zmysel, len ak sa dokončí skôr, ako celý park ťažkých nákladných vozidiel (ďalej len „ŤNV“) nahradia nové ŤNV, ktorých sady zrkadiel zodpovedajú smernici č. 2003/97/ES. Dá sa predpokladať, že sa tak stane po roku 2020. Vplyv smernice o dodatočnej montáži je časovo obmedzený a každý rok sa znižuje. Druhým variantom je uplatniť úplný súbor požiadaviek smernice č. 2003/97/ES pre bočný výhľad na všetky ŤNV (> 3,5 tony). Keďže sa toto opatrenie týka celého vozidlového parku, možno predpokladať, že bude výrazne nákladovo efektívne. Očakáva sa však, že inštalácia požadovaných zariadení by mohla byť pri rôznych typoch vozidiel rozdielna. Pri niektorých typoch vozidiel, najmä pri starších, uplatnenie úplného súboru požiadaviek smernice č. 2003/97/ES môže vyžadovať zásadné úpravy konštrukcie kabíny v dôsledku vyššieho zaťaženia väčších zrkadiel tlakom vetra. To môže vyvolať výrazné náklady rádovo vo výške niekoľko tisíc EUR. Tretím variantom je preto uplatniť diferencovaný súbor požiadaviek na bočný výhľad podľa smernice č. 2003/97/ES na všetky ŤNV. V prípade viac ako 50 % ŤNV, ktoré jazdia na cestách Európy, je možné nahradiť staré zrkadlové sklá novými, ktoré sú v súlade so smernicou č. 2003/97/ES, a pokryť požadovaný nepriamy výhľad. Ďalších 25 % by mohlo byť vybavených novými sklami, ak sa požiadavky na dodatočnú montáž týkajúce sa výhľadu mierne znížia (> 99 %). Náklady na dodatočnú montáž sú v týchto prípadoch zvyčajne nižšie ako 150 EUR. Pri väčšine zostávajúcich 20 – 25 % možno nové zrkadlá dodatočne namontovať s vyššími, no ešte vždy prijateľnými nákladmi. V niektorých prípadoch (< 10 %) je prípustné inštalovať dodatočné zariadenia, ktoré pokryjú aspoň výhľad podľa smernice č. 2003/97/ES. To by sa mohlo stať v prípade, ak by výmena zrkadiel vyžadovala zásadné zmeny konštrukcie kabíny, alebo ak by nebolo k dispozícii zrkadlo, ktoré by spĺňalo požiadavky. 3 Právne prvky návrhu Zhrnutie navrhovaných opatrení Cieľom tejto smernice je zlepšiť nepriamy výhľad existujúcich ťažkých nákladných vozidiel a pomôcť zachrániť životy na cestách Európy. Keďže zlepšenie nepriameho výhľadu existujúcich ťažkých nákladných vozidiel vyžaduje technické zmeny už schváleného a právoplatne povoleného systému, osobitná pozornosť sa venuje technickej realizovateľnosti a ekonomickej efektívnosti dodatočnej montáže. Zatiaľ neexistuje technické riešenie schopné pokryť 100 % oblasti okolo vozidla na úrovni vozovky. To platí pre osobné vozidlá a ešte väčšmi pre ťažké nákladné vozidlá. Okrem toho, hoci zrkadlá predstavujú výborný prostriedok na pokrytie nepriameho výhľadu, ktorý sa využíva prakticky od začiatku existencie automobilov, pre niektoré oblasti existujú fyzické limity, napríklad za ťažkými nákladnými vozidlami. Najdôležitejším obmedzením je obmedzená schopnosť vodiča zbierať, vnímať a spracúvať rôzne informácie počas jazdy. Už pri súčasnej sade zrkadiel sa vodič nákladného vozidla s riadením na ľavej strane, ktorý odbočuje doprava, musí okrem pozerania vpred a doľava pozerať do dvoch spätných zrkadiel na pravej strane a jedného blízkopohľadového zrkadla nad pravými dverami. V nákladnom vozidle vyrobenom po roku 2007 bude ďalšie predné zrkadlo aj na pokrytie oblasti priamo pred vozidlom na úrovni vozovky. Doplňujúce elektronické systémy na vykrytie takzvaných zón mŕtveho uhla, ktoré by najmä na existujúcich vozidlách vyžadovali výrazné konštrukčné úpravy a vyvolali značné náklady, nebudú s najväčšou pravdepodobnosťou pri dodatočnej montáži hrať významnú úlohu. Ak sú však tieto systémy v súlade s požiadavkami smernice č. 2003/97/ES, môžu sa nainštalovať. Technický prístup smernice k novým vozidlám, ktorý možno považovať za aktuálny technický stav, predstavuje referenčný rámec pre akýkoľvek možný program dodatočnej montáže. Z hľadiska pomeru nákladov a výhod nemá zmysel uplatňovať úplný súbor požiadaviek týkajúci sa nových vozidiel aj na existujúce vozidlá. Pri dodatočnej montáži zrkadiel alebo kamier na ľahké nákladné vozidlá alebo autobusy je pomer výhod k nákladom vo všetkých prípadoch ďaleko nižší ako 1. V prípade ťažkých nákladných vozidiel je pomer výhod k nákladom vyšší ako 1 len v prípade bočného nepriameho výhľadu. Na základe výsledkov analýzy nákladov a výhod sa uvažuje len o scenári ťažké nákladné vozidlá/bočný výhľad. S cieľom maximálne využiť strácajúcu sa príležitosť (výhody opatrenia sa časom znižujú), umožniť výrobcom zvládnuť dopyt a poskytnúť vlastníkom starších nákladných automobilov vyššiu pružnosť je vhodné predpokladať postupnú implementáciu tejto smernice o dodatočnej montáži. Na ťažkých nákladných vozidlách registrovaných po roku 2004 sa musí vykonať dodatočná montáž jeden rok po nadobudnutí účinnosti tejto smernice, na ťažkých nákladných vozidlách registrovaných po roku 2001 dva roky a na ťažkých nákladných vozidlách registrovaných po roku 1998 najneskôr tri roky po nadobudnutí účinnosti. Efektívnosť nákladov je základnou zásadou tohto návrhu. Pokiaľ ide o presadzovanie požiadaviek tejto smernice, od členských štátov sa požaduje, aby zabezpečili spoľahlivé a účinné, a v niektorých prípadoch pružné postupy kontroly, ktoré zaistia, aby všetky vozidlá registrované v ich krajine dosahovali súlad s týmito požiadavkami. Pri väčšine vozidiel sa dodatočná montáž môže vykonávať s primeranými nákladmi a so zariadeniami, ktoré sú už dostupné na trhu. V niektorých prípadoch môže byť dodatočná montáž technicky náročnejšia. Najmä v týchto prípadoch by členské štáty mali pri udeľovaní schválenia pre alternatívne riešenia poskytnúť inšpekčnému orgánu pružnosť a umožniť riešenia v závislosti od prípadu. Niektoré členské štáty už prijali opatrenia na vnútroštátnej úrovni na zväčšenie bočného nepriameho výhľadu pre vodičov ťažkých nákladných vozidiel presahujúce rámec požiadaviek platných právnych predpisov Európskeho spoločenstva. Tieto prístupy nie sú v súlade alebo nie sú čiastočne v súlade s technickým prístupom smernice č. 2003/97/ES. Výsledok, dostatočné vykrytie bočnej zóny mŕtveho uhla, však možno dosiahnuť aj týmito prístupmi. Smernica preto poskytuje výnimku pre ťažké nákladné vozidlá registrované v týchto krajinách, t. j. v Holandsku, Dánsku a Belgicku, ktoré boli vybavené systémami nepriameho výhľadu podľa vnútroštátnych plánov pred nadobudnutím účinnosti tejto smernice. Všetky členské štáty však musia zabezpečiť, aby všetky ťažké nákladné vozidlá, na ktorých sa vykonala dodatočná montáž zariadení po nadobudnutí účinnosti tejto smernice, boli pri montáži vybavené systémami nepriameho výhľadu, ktoré dosahujú súlad s touto smernicou. Okrem toho na vozidlá registrované viac ako 10 rokov pred nadobudnutím účinnosti tejto smernice sa nevzťahuje pôsobnosť tejto smernice. Náklady na dodatočnú montáž zariadení na staršie vozidlá by boli pravdepodobne vyššie ako očakávané výhody, keďže tie sa, pochopiteľne, zmenšujú s časom zostávajúcim do vyradenia vozidla z prevádzky. Právny základ Opatrenie sa navrhuje na základe článku 71 Zmluvy o ES. Zásada subsidiarity Zásada subsidiarity sa uplatňuje v prípade, ak návrh nespadá do výlučnej pôsobnosti Spoločenstva. Členské štáty nemôžu dostatočne dosiahnuť ciele tohto návrhu z týchto dôvodov. Smernicou č. 2003/97/ES sa zrkadlá harmonizujú na európskej úrovni. Iniciatívy na úrovni členského štátu v oblasti dodatočnej montáže by sa týkali len vozidiel registrovaných v príslušnom členskom štáte. Ťažké nákladné vozidlá sa vo vysokej miere využívajú v európskej aj medzinárodnej doprave. Čisto vnútroštátne riešenie by nebolo uspokojivé. Vnútroštátna povinnosť dodatočnej montáže by sa mohla považovať aj za prekážku obchodu, najmä keďže sú zavedené harmonizované európske právne predpisy. Spoločný európsky prístup k dodatočnej montáži zabezpečuje podmienky pre spravodlivú hospodársku súťaž na vysoko konkurenčnom európskom trhu cestnej dopravy. Činnosti Spoločenstva lepšie dosiahnu ciele návrhu z týchto dôvodov. Spoločný európsky záväzok má výhody úspor z veľkosériovej výroby. Zakazuje rozdielne technické riešenia na vnútroštátnej úrovni, ktoré môžu spôsobiť problémy pri predaji starých nákladných automobilov do iných európskych krajín, kde majú odlišné požiadavky. Európske právne predpisy znížia počet nehôd zavinených mŕtvym uhlom, v ktorých figurujú ťažké nákladné vozidlá registrované v inej krajine EÚ. Ťažké nákladné vozidlá sú najčastejšie využívanou kategóriou vozidiel v medzinárodnej preprave. Mala by to byť prvá kategória vozidiel, pri ktorá sa bude uvažovať o európskej harmonizácii požiadaviek. Z tohto dôvodu je návrh v súlade so zásadou subsidiarity. Zásada proporcionality Návrh je v súlade so zásadou proporcionality z týchto dôvodov. Kým technický prístup je podrobne predpísaný, smernica ponecháva členským štátom množstvo priestoru na vytvorenie vlastných systémov zabezpečenia súladu. Uprednostnený variant ponecháva členským štátom veľký priestor na manévrovanie s cieľom nájsť nákladovo najefektívnejšie prostriedky na transpozíciu smernice z hľadiska presadzovania a postupov kontroly. Výber nástrojov Navrhované nástroje: smernica. Iné nástroje by neboli vhodné z týchto dôvodov: Alternatívnou k zákonnej povinnosti sú informačné kampane a dobrovoľné dohody sektora. Keďže program dodatočnej montáže má zmysel len v určitom časovom úseku (približne 4 až 6 rokov od roku 2007), dobrovoľná dohoda sektoru nákladnej dopravy sa nezdá byť vhodná. Sektor nákladnej dopravy navyše zjavne nie je schopný prijať takýto záväzok. Informačné kampane možno považovať za úspešné v krátkodobom horizonte. Mali by sprevádzať zavádzanie zrkadiel. 4 vplyv na rozpočet Návrh nemá žiadny vplyv na rozpočet Spoločenstva. 5 Ďalšie informácie Simulácia, skúšobná fáza a prechodné obdobie Tento návrh mal alebo bude mať skúšobné obdobie. Tabuľka zhody Členské štáty sú povinné oznámiť Komisii znenie vnútroštátnych ustanovení transponujúcich smernicu, ako aj tabuľku zhody medzi týmito ustanoveniami a touto smernicou. 2006/0183 (COD) Návrh na SMERNICA EURÓPSKEHO PARLAMENTU A RADY, o dodatočnej montáži zrkadiel na ťažké nákladné vozidlá registrované v Spoločenstve EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva a najmä na jej článok 7 ods. 1 písm. c), so zreteľom na návrh Komisie[1], so zreteľom na stanovisko Európskeho hospodárskeho a sociálneho výboru[2], so zreteľom na stanovisko Výboru regiónov[3], konajúc v súlade s postupom stanoveným v článku 251 zmluvy[4], keďže: (1) Mnohé nehody zapríčinia vodiči ťažkých nákladných vozidiel, ktorí nezaregistrujú, že iní účastníci cestnej premávky sú veľmi blízko alebo vedľa ich vozidla. Tieto nehody často súvisia so zmenou smeru na priechodoch, križovatkách alebo objazdoch, keď vodič nezbadá iných účastníkov cestnej premávky v zónach mŕtveho uhla, ktoré existujú v oblasti bezprostredne okolo jeho vozidla. Odhaduje sa, že každý rok zomrie za takýchto okolností približne 400 ľudí, zväčša zraniteľných účastníkov cestnej premávky, ako sú cyklisti, motocyklisti a chodci. (2) Vo svojej bielej knihe z 12. septembra 2001 „Európska dopravná politika do roku 2010: čas rozhodnutia“[5] Európska komisia stanovila cieľ znížiť do roku 2010 počet smrteľných úrazov na cestách na polovicu. V treťom akčnom programe bezpečnosti cestnej premávky[6] sa Komisia zaviazala preskúmať otázku dodatočnej montáže zariadení na nepriamy výhľad na ťažké nákladné vozidlá, ktoré sú už v prevádzke, s cieľom obmedziť ich zóny mŕtveho uhla a tak prispieť k zníženiu počtu smrteľných úrazov na cestách. (3) V 10-ročnom realizačnom pláne v záverečnej správe „Konkurencieschopný automobilový regulačný systém pre 21. storočie (A Competitive Automotive Regulatory System for the 21st century)“ skupina na vysokej úrovni CARS 21 odporučila integrovaný prístup k bezpečnosti cestnej premávky, ktorého súčasťou je povinné zavedenie nových bezpečnostných prvkov, ako sú zrkadlá redukujúce mŕtve uhly ťažkých nákladných vozidiel. (4) Smernica 2003/97/ES Európskeho parlamentu a Rady z 10. novembra 2003 o aproximácii právnych predpisov členských štátov, ktoré sa vzťahujú na typové schválenie zariadení pre nepriamy výhľad a vozidiel vybavených takými zariadeniami, o zmene a doplnení smernice 70/156/EHS a o zrušení smernice 71/127/EHS[7] má síce veľký predpoklad znížiť počet obetí, ale týka sa len novo registrovaných vozidiel. (5) To znamená, že vozidlá, ktoré sú už v prevádzke, nepodliehajú povinnostiam stanoveným v smernici 2003/97/ES. Dá sa odhadnúť, že tieto vozidlá nebudú plne nahradené do roku 2023. (6) Aby sa obmedzil počet smrteľných úrazov na cestách spôsobených týmito vozidlami a postihujúcich zraniteľných účastníkov cestnej premávky, je vhodné zatiaľ ustanoviť, že na príslušných vozidlách sa musí vykonať dodatočná montáž zlepšených zariadení pre nepriamy výhľad. (7) Takéto existujúce vozidlá by sa mali vybaviť zrkadlami zmenšujúcimi bočnú zónu mŕtveho uhla a pritom spĺňajúcimi technické požiadavky smernice 2003/97/ES. To je technicky dosiahnuteľné pri väčšine týchto vozidiel. (8) Je však vhodné a primerané poskytnúť výnimky pre vozidlá s krátkou zostatkovou životnosťou, vozidlá vybavené bočnými zrkadlami, ktorých výhľad je len o málo menší než výhľady stanovené v smernici 2003/97/ES, a vozidlá, ktoré je technicky nemožné vybaviť zrkadlami vyhovujúcimi tejto smernici. (9) Mali by sa stanoviť prechodné obdobia, aby sa trh vyrovnal s vysokým dopytom po zrkadlách vo veľmi krátkom časovom období. (10) Ťažké nákladné vozidlá, na ktorých sa pred nadobudnutím účinnosti smernice 2003/97/ES vykonala dodatočná montáž zariadení pre nepriamy výhľad z väčšej časti pokrývajúcich výhľad požadovaný v tejto smernici, by sa mali vyňať z požiadaviek tohto právneho predpisu. (11) Program dodatočnej montáže by mali sprevádzať opatrenia zamerané na zvýšenie povedomia o nebezpečenstvách spojených s existenciou zón mŕtveho uhla pri ťažkých nákladných vozidlách. (12) Pretože ciele navrhovaného opatrenia, menovite dodatočná montáž zariadení na existujúce vozidlá v prevádzke, nemôžu dostatočne dosiahnuť členské štáty jednotlivo a môžu sa preto, z hľadiska rozsahu a účinku navrhovaných opatrení lepšie dosiahnuť na úrovni Spoločenstva, Spoločenstvo môže prijať opatrenia v súlade s princípom subsidiarity stanoveným v článku 5 zmluvy. V súlade so zásadou proporcionality stanovenou v uvedenom článku táto smernica nepresahuje rámec potrebný na dosiahnutie týchto cieľov, PRIJALI TÚTO SMERNICU: Článok 1 Táto smernica stanovuje požiadavky na vybavenie vozidiel kategórie N2 and N3 registrovaných v Spoločenstve systémami nepriameho výhľadu uvedenými v smernici Rady 70/156/EHS. Článok 2 1. Táto smernica sa vzťahuje na vozidlá kategórie N2 a N3, ako sú uvedené v bode 2 prílohy II k smernici 2003/97/ES[8]. 2. Táto smernica neplatí pre nasledovné: a) Vozidlá kategórie N2 a N3 registrované viac ako 10 rokov pred dátumom stanoveným v článku 7; b) Vozidlá kategórie N2 a N3, na ktoré nie je možné namontovať zrkadlá triedy IV a triedy V spôsobom zaručujúcim splnenie nasledujúcich podmienok: (i) bez ohľadu na nastavenie zrkadla nijaká jeho časť nie je vzdialená menej než 2 m (±10 cm) od zeme, keď je vozidlo naložené tak, že dosahuje technicky prípustnú maximálnu hmotnosť; (ii) zrkadlá sú plne viditeľné z miesta vodiča. c) Vozidlá kategórie N2 a N3, ktoré pred nadobudnutím účinnosti smernice 2003/97/ES podliehali vnútroštátnym opatreniam vyžadujúcim ich vybavenie inými prostriedkami pre nepriamy výhľad, ak tieto prostriedky dosahujú najmenej 95 % celkového výhľadu na úrovni vozovky zrkadiel triedy IV a zrkadiel triedy V podľa tejto smernice. Článok 3 S účinnosťou od dňa stanoveného v článku 7 členské štáty zabezpečia, aby všetky vozidlá uvedené v článku 2 ods. 1 boli vybavené na strane spolucestujúceho blízkopohľadovými a širokouhlými spätnými zrkadlami, ktoré spĺňajú príslušné požiadavky na zrkadlá triedy IV a triedy V uvedené v smernici 2003/97/ES. Odchylne od prvého odseku sa za dosiahnutie súladu s požiadavkami tejto smernice bude považovať, ak sú vozidlá vybavené zrkadlami, pri ktorých kombinácia zorných polí pokrýva najmenej 99 % celkového výhľadu na úrovni vozovky zrkadla triedy IV a zrkadla triedy V podľa smernice 2003/97/ES. Článok 4 Odchylne od prvého odseku článku 3 členské štáty môžu ustanoviť toto: (1) Vozidlá registrované 4 až 7 rokov pred dňom stanoveným v článku 7 splnia požiadavky tejto smernice najneskôr 1 rok po tomto dni; (2) Vozidlá registrované 7 až 10 rokov pred dňom stanoveným v článku 7 splnia požiadavky tejto smernice najneskôr 2 roky po tomto dni. Článok 5 Vozidlá kategórie N2 a N3, ktoré pre nedostatok technických riešení nemožno vybaviť zrkadlami, ktoré sú v súlade s touto smernicou, možno vybaviť inými zariadeniami pre nepriamy výhľad, ktoré poskytujú najmenej taký výhľad, aký sa stanovuje v druhom odseku článku 3. Vozidlá, na ktorých bola vykonaná dodatočná montáž podľa prvého pododseku, individuálne schvália príslušné orgány členských štátov. Článok 6 Členské štáty doplnia opatrenia podľa tejto smernice iniciatívami na zvýšenie povedomia o nebezpečenstvách pre účastníkov cestnej premávky spojených s existenciou zón mŕtveho uhla pri vozidlách. Článok 7 1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do [jedného roku po nadobudnutí účinnosti smernice]. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou. Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. 2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice. Článok 8 Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie . Článok 9 Táto smernica je adresovaná členským štátom. V Bruseli […] Za Európsky parlament Za Radu predseda predseda[pic][pic][pic] [1] Ú. v. EÚ C, , s. [2] Ú. v. EÚ C, , s. [3] Ú. v. EÚ C, , s. [4] Ú. v. EÚ C, , s. [5] KOM (2001) 370, konečná verzia. [6] KOM (2003) 311, konečná verzia. [7] Ú. v. EÚ L 25, 29.1.2004, s. 1. Smernica zmenená a doplnená smernicou Komisie 2005/27/ES (Ú. v. EÚ L 81, 30.3.2005, s. 44). [8] Ú. v. ES L 42, 23.2.1970, s. 1. Smernica naposledy zmenená a doplnená smernicou Európskeho parlamentu a Rady č. 2006/40/ES (Ú. v. EÚ L 161, 14.6.2006, s. 12).